Pretoria-onluste: Geweld vlam plek-plek opDie situasie Dinsdag, 21 Junie 2016 in Hercules, wes van Pretoria. Foto: Twitter Vyf verdagtes is Dinsdagaand in hegtenis geneem tydens die onluste wat dwarsdeur die nag in Pretoria voortgewoed het. Die Suid-Afrikaanse Polisiediens (SAPD) het Woensdag in ŉ verklaring gesê die vyf verdagtes is op aanklag van poging tot roof by die Wonderpark-winkelsentrum in Akasia in hegtenis geneem. Plundering van winkels het gedurende die nag ook op plekke in Mamelodi, Atteridgeville, Soshanguve, Mabopane en Ga-Rankuwa plaasgevind. Geweld het Woensdagoggend weer by die Batho Plaza-winkelsentrum in Soshanguve opgevlam en polisiebeamptes is ontplooi om betogers uitmekaar te jaag. Die SAPD het gesê polisiebeamptes is steeds op die toneel in al die ander areas in die stad wat geraak word om die situasie te monitor. RSG het berig die situasie in Pretoria-Wes was Woensdagoggend steeds gespanne en ŉ polisievoertuig is met klippe bestook. Die meeste skole in die gebied was ook steeds gesluit en motoriste is aangeraai om Van der Hoff-weg te vermy. Talle winkels is Dinsdagnag (21 Junie 2016) in Pretoria geplunder. Foto: Twitter Die provinsiale polisiewoordvoerder kon egter, ondanks verskeie pogings deur Maroela Media, nie Woensdagoggend telefonies bereik word om meer inligting oor die res van Pretoria te gee nie. Die Tshwane Metropolisie (TMPD) het Woensdagoggend bevestig verskeie strate, wat Dinsdag deur betogers afgesper is, is heropen, onder meer die Daspoort-tonnel, die Mabopane-snelweg, die Bremer-afrit, Tsamayaweg, Hebronweg, Maundeweg, die M20, M44, R55, R566 en M17 en die N1 tussen die Pumulani en Carousel-tolhekke. Massabetogings woed sedert Maandag in en om groot dele van Pretoria weens ontevredenheid oor die ANC se burgemeesterskandidaat vir die Tshwane-metrogebied. Die ANC het Maandag aangekondig Thoko Didiza sal die party se burgemeesterskandidaat in Tshwane vir die komende munisipale verkiesing wees. Kgosientso Ramokgopa, die huidige burgemeester, asook sy adjunk-streeksvoorsitter, Mapiti Matsena, sal dus nie weer verkiesbaar wees nie. Busse word Maandagaand (20 Junie 2016) in Mamelodi, Pretoria gebrand. Foto: Verskaf Die besluit het massabetogings in informele nedersettings in en om Pretoria tot gevolg gehad, tot so mate dat bewerings die ronde gedoen het dat die weermag dalk ontplooi sal word. Nosiviwe Mapisa-Nqakula, minister van verdediging, het egter Dinsdag gesê alle veiligheidsmaatreëls sal eers uitgeput word voordat die weermag as “laaste opsie” ontplooi sal word. Pretoria News het intussen berig die geweld het begin nadat ŉ groep, wat glo deur ŉ senior ANC-beampte gelei word en verskeie ANC takleiers en wyksraadslede insluit, vroeg Maandagoggend vergader en ŉ plan beraam het om Pretoria in ŉ “slagveld” te verander in opstand teen Didiza se nominasie. Volgens Pretoria News is ŉ selfoonboodskap onder die inwoners van informele nedersettings versprei met die groep se plan van aksie om die betoging “die grootste onluste-voorval sedert post-Apartheid” te maak. Die bewerings is egter nie deur die polisie of die ANC bevestig nie.